Äärioikeistolaisen Breitbart News –uutissivuston päällikkötoimittaja Milo Yiannopoulos on eronnut työstään pedofiliapuheidensa takia.

– Olisi väärin antaa huonojen sanavalintojeni vahingoittaa kollegoideni tärkeää työtä. Joten eroan tänään Breibartin palveluksesta, hän sanoi tiedotustilaisuudessaan tiistaina.

– Päätös on yksin minun.

Viime viikonloppuna julkisuuteen tulleella videolla 33-vuotias Milo Yiannopoulos puhuu suvaitsevaan sävyyn seksisuhteista täysi-ikäisten miesten ja 13-vuotiaiden kanssa. Videolla hän totesi muun muassa, että ”pedofilia ei ole seksuaalista vetoa johonkuhun 13-vuotiaaseen, joka on seksuaalisesti kypsä”. Samalla hän vitsaili katolisen kirkon pedofiliaskandaalista.

Yiannopoulos on selittänyt perusteellisesti puheitaan Facebook-sivullaan (siirryt toiseen palveluun) ja vakuuttaa, ettei seksi 13-vuotiaan kanssa ole hyväksyttävää.

– Kun mainitsin numeron 13, puhuin itsestäni ja iästä, jolloin menetin poikuuteni, hän kirjoitti.

Tiedotustilaisuudessaan tiistaina hän kertoi kokeneensa itse lapsena seksuaalista hyväksikäyttöä ja sen vuoksi katsoi voivansa puhua asiasta järkyttävälläkin tavalla. Yiannopoulos kuitenkin myönsi tehneensä virheen.

Breitbart Newsin päätoimittaja Alex Marlow pitää Yiannopoulosin kommentteja tuomittavina ja tyrmistyttävinä. Hän kuitenkin uskoo, että Yiannopoulos on joutunut uhriksi liberaaliryhmien järjestämässa iskussa, jossa pyrittiin vahingoittamaan hänen nousujohteista uraansa.

Milo Yiannopoulos on työskennellyt Breitbart Newsin teknologiaosaston päätoimittajana. Hän aloitti työnsä vuonna 2014, kun Steve Bannon palkkasi hänet. Nykyisin Bannon toimii presidentti Donald Trumpin neuvonantajana.

Breitbart News tunnetaan äärioikeistolaisesta ja populistisesta linjastaan sekä provokatiivisista päivityksistään sosiaalisessa mediassa.

Lähteet: AP, Reuters